Ամերիկան նշում է նախագահ Ջոն Քենեդիի 100-ամյակը 
Միացյալ Նահանգներն ու ողջ աշխարհը տոնում են ԱՄՆ-ի նախագահ Ջոն Քենեդիի ծննդյան 100 ամյակը, ում սպանությունը 1963 թվականին ցնցել էր ողջ աշխարհը: ԱՄՆ-ի 35-րդ նախագահ Քենեդին մեծ ազդեցություն է թողել ամերիկյան պատմության և մշակույթի վրա:
Բազմաթիվ զբոսաշրջիկներ են այցելում Արլինգտոնի գերեզմանատանը գտնվող նախագահ Ջոն Քենեդիի շիրմին: Վերջինիս նախագահության ժամանակահատվածը խորը հետք է թողել ամերիկյան պատմության և մշակույթի վրա: «Նրա նախագահության հետ կապված են բազմաթիվ միֆեր: Նա մահացել է շատ երիտասարդ՝ թողնելով գեղեցիկ կնոջն ու փոքր երեխաներին: Ամերիկան նրանց բոլորին սիրում էր: Նրա սպանությունից հետո նրա անձի առասպելացումն ավելի ուժեղացավ: Նա մեր հիշողություններում մնաց որպես երիտասարդ, ոգեշնչող գործիչ՝ կապված իր ելույթների հետ»,- ասում է Ջեյմս Ֆարբերն Ամերիկյան համալսարանի նախագահների և Կոնգրեսի հետազոտությունների կենտրոնից: Նա իր երդմնակալության արարողության ելույթում ասել էր թևավոր դարձած խոսքեր՝ «մի հարցրեք, թե ինչ կարող է անել ձեզ համար երկիրը։ Հարցրեք, թե ինչ եք կարող դուք անել երկրի համար»: Նա նաև կոչ էր արել կուսակցություններին միավորվել մեկ նպատակի շուրջ: «Մենք այսօր նշում ենք ոչ թե մեկ կուսակցության հաղթանակը, այլ տոնում ենք ազատությունը, որը խորհրդանշում է ավարտն ու սկիզբը՝ ընդգծելով փոփոխությունն ու վերափոխումը»,- հայտարարել էր նախագահ Քենեդին: Նրա կառավարման տարիներն աչքի են ընկել Խորհրդային Միության և Կուբայի հետ հակամարտությամբ, վիետնամական պատերազմով և տիեզերքի նվաճման մրցակցությամբ: Հայտնի Peace Corps ծրագիրը ևս հիմնվել է նրա օրոք: Պատմաբանների կարծիքը նրա թողած ժառանգության մասին հակասական է: Սակայն միանշանակ է, որ նախագահ Քենեդին ոգեշնչել է քաղաքական գործիչների մի շարք սերունդներ, ներառյալ նախկին նախագահ Օբամային: Այս ամսվա սկզբին նախագահ Օբաման ստացել է արիության համար Ջոն Քենեդիի անվան մրցանակը: Նախագահ Քենեդիի ելույթները աչքի էին ընկնում համարձակությամբ ու շարունակում են ոգեշնչել երիտասարդ սերունդներին: